กระทรวงสาธารณสุขและภาคีเครือข่าย แสดงจุดยืนไม่สนับสนุนการใช้และนำเข้าบุหรี่ไฟฟ้า
นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข กล่าวในการเป็นประธานเปิดการประชุมวิชาการบุหรี่กับสุขภาพแห่งชาติ ครั้งที่ 20 เรื่อง “บุหรี่ไฟฟ้า ภัยซ่อนเร้นในสังคม” ว่า จุดยืดของกระทรวงสาธารณสุขและภาคีเครือข่าย ยืนยันไม่สนับสนุนการใช้บุหรี่ไฟฟ้า คณะกรรมการยาสูบแห่งชาติก็เห็นพ้องไม่ให้นำเข้าบุหรี่ไฟฟ้าและส่วนประกอบแน่นอน หากภาคการเมืองผลักดันเรื่องนี้อาจจะถูกกล่าวหาว่าล็อบบี้ หรือมีวาระซ่อนเร้นได้ ในส่วนของบุหรี่มวนเป็นเรื่องที่เกิดขึ้นในอดีต แต่กระทรวงสาธารณสุขรณรงค์ทุกรูปแบบเพื่อให้เห็นถึงพิษภัย แม้แต่กัญชาที่ปลดล็อกจากการเป็นยาเสพติดแต่ให้ใข้ทางการแพทย์เท่านั้น ไม่ได้ให้สูบ เพราะทุกฝ่ายเห็นพ้องถึงการนำสารใดๆ ที่เป็นควันเข้าสู่ปอดไม่ก่อให้เกิดประโยชน์ต่อร่างกายสำนักงานสถิติแห่งชาติ ปี 2564 สำรวจพบคนไทยอายุ 15 ปีขึ้นไป สูบบุหรี่ไฟฟ้าถึง 80,000 คน จำนวนนี้มากกว่าครึ่งเป็นเยาวชนอายุ 15-24 ปี สิ่งที่น่าเป็นห่วงคือ บุหรี่ไฟฟ้าทำให้เยาวชนที่ไม่เคยคิดจะสูบบุหรี่ เริ่มต้นอยากลองสูบบุหรี่เร็วขึ้น ทำให้มีโอกาสได้รับผลกระทบจากควันบุหรี่นานขึ้นตามไปด้วย ก่อให้เกิดผลกระทบในวงกว้าง ทั้งด้านเศรษฐกิจ สังคม และสิ่งแวดล้อม โดยเฉพาะมีผลทำลายสมองที่กำลังเติบโตของเด็กและเยาวชน จุดยืนของไทยคือ ไม่สนับสนุนบุหรี่ไฟฟ้าและดำเนินการตามอนุสัญญาพิธีสารว่าด้วยการจัดการการค้าผลิตภัณฑ์ยาสูบที่ผิดกฎหมายและบังคับใช้กฎหมายอย่างเคร่งครัดด้าน ผศ.ดร.นพ.วิชช์ เกษมทรัพย์ ผู้อำนวยการศูนย์วิจัยและจัดการความรู้เพื่อการควบคุมยาสูบ (ศจย.) กล่าวว่า งานวิจัยต่างประเทศ ปี 2014-2021 มีถึง 6,971 ชิ้น พบรายงานโรคแทรกซ้อนจากบุหรี่ไฟฟ้า ได้แก่ ระบบทางเดินหายใจ ร้อยละ 49 ระบบหัวใจและหลอดเลือด ร้อยละ 13 ช่องปากและฟัน ร้อยละ 18 สมอง ร้อยละ 7 ตับ ร้อยละ 2.9 ผิวหนัง ร้อยละ 2.9 และระบบอื่นๆ ร้อยละ19 องค์การอนามัยโลก สรุปว่า บุหรี่ไฟฟ้ามีอันตรายต่อทุกระบบของร่างกาย สารนิโคตินที่มีฤทธิ์เสพติดสูงสุดและออกฤทธิ์ทำให้หลอดเลือดหดตัว ส่งผลให้เลือดไปเลี้ยงส่วนต่างๆ ของร่างกายน้อยลงและยังมีสารมีพิษอื่นๆ เพิ่มความเสี่ยงเกิดโรคหลอดเลือดสมองตีบ หรือแตกมากขึ้น บุหรี่ไฟฟ้านอกจากไม่ช่วยเลิกบุหรี่ ยังเป็นประตูนำไปสู่การสูบบุหรี่มวน และสารเสพติดอื่น เช่น กัญชา แอลกอฮอล์